ቤኒሻንጉል ጉሙዝ ክልል የህዳሴው ግድብ መገኛ በመሆኑ የግጭት ቀጣና መሆኑ ተጠቆመ
አሶሳ፦ ቤኒሻንጉል ጉሙዝ ክልል የኢትዮጵያውያን አሻራ ያረፈበት የህዳሴው ግድብ መገኛ በመሆኑ የግጭት ቀጣና እንደሆነ ተገለፀ። የክልሉ ሕዝብ እውነታውን በሚገባ ተገንዝቦ ለመፍትሔው ሊሠራ እንደሚገባ ተጠቆመ። ክልሉ በህዳሴው ግድብ ምክንያት የዓለምን ትኩረት መሳቡም ተገልጿል። በኢትዮጵያ የሃይማኖት ተቋማት ጉባኤ እና ሀገር ሽማግሌዎች መማክርት ጥምረት ከቤኒሻንጉል ጉሙዝ ክልል የሀገር ሽማግሌዎች ጋር ትናንት በአሶሳ ከተማ በተወያዩበት ወቅት የሀገር ሽማግሌዎች ተወካይ ሻለቃ ኃይሌ ገብረሥላሴ እንዳስታወቀው፤ ቤኒሻንጉል ጉሙዝ ክልል የኢትዮጵያውያን አሻራ ያረፈበት የህዳሴው ግድብ መገኛ ነው፡፡ ክልሉ የኢትዮጵያ ትንሳኤ ማብሰሪያ በመሆኑ በአካባቢው ተደጋጋሚ ግጭት እንዲነሳ እየተደረገ ነው ያለው ሻለቃ ኃይሌ፣ አላማውም ግንባታውን ለማስተጓጎል እንደሆነ አመልክቷል፡፡ ፕሮጀክቱ ለክልሉ ሕዝብ ዘርፈ ብዙ ጠቀሜታ እንዳለው ጠቁሞ፣ ፕሮጀክቱ ችግር ቢያጋጥመው የመጀመሪያ ተጎጂ የክልሉ ሕዝብ እንደሆነ ጠቁሟል፡፡ ግጭቱ ዘላቂ መፍትሔ እንዲያገኝ አመራሮች በኃላፊነት እንዲሠሩ ጥሪ አቅርቧል፡፡ ሁሉም አመራር የሚመራውን ሕዝብ ደህንነት መጠበቅ ኃላፊነት እንዳለበት አመልክቶ፣ መገናኛ ብዙኃንም ግጭትን ከማራገብ ሊቆጠቡ እንደሚገባ አሳስቧል፡፡ የኢትዮጵያ የሃይማኖት ተቋማት ጉባኤ እና የሀገር ሽማግሌዎች ጥምረት ምክትል ሰብሳቢ ፕሮፌሰር መስፍን አርአያ በበኩላቸው፤ የቤኒሻንጉል ጉሙዝ ክልል በህዳሴው ግድብ ምክንያት የዓለምን ትኩረት ስቧል ብለዋል፡፡ ክልሉ በሚቀጥሉት አስር ዓመታት ውስጥ ዋነኛ የቱሪስት መስህብ ይሆናል ተብሎ እንደሚጠበቅም ገልጸዋል፡፡ ፕሮጀክቱ ትምህርት እና መሠረተ ልማት በሚገባ ያላገኙ የክልሉ ነዋሪዎችን ሕይወት ይቀይራል ያሉት ፕሮፌሰር መስፍን፤ ኅብረተሰቡ በክልሉ ተደጋጋሚ ግጭት እንዲነሳ የሚደረገው የልማቱ ተጠቃሚ እንዳይሆኑ ለማድረግ እንደሆነ በተገቢው መንገድ መረዳት እንደሚያስፈልግ አመልክተዋል፡፡ የኢትዮጵያ የሃይማኖት ጉባኤ የበላይ ጠባቂ ተቀዳሚ ሙፍቱ ሃጂ ኡመር የሰው ልጅ በሰውነቱ ሊከበር እንደሚገባ አሳስበዋል፡፡ መንግሥት እና ሌሎችም ባለድርሻ አካላት ለችግሩ የመፍትሔ እርምጃ እንዲወስዱ እንሠራለን ብለዋል፡፡ የአሶሳ ዩኒቨርሲቲ መምህር ረዳት ፕሮፌሰር አዳሙ ጅባት፣ ክልሉ በሚጠበቅበት ደረጃ አለመልማት ለጸረ ሠላም ኃይሎች ምቹ ሁኔታ ፈጥሯል ብለዋል፡፡ ሕገወጥ የጦር መሣሪያን ዝውውር መቆጣጠር እንደሚያስፈልግ ጠቁመው፤ ለወጣቱ ሥራ ዕድል መፍጠር እንደሚገባ አመልክተዋል፡፡ መገናኛ ብዙኃንም ግጭት ማራገብ ሳይሆን ሰብዓዊነት በተሞላበት መልኩ መዘገብ እንደሚጠበቅባቸው አሳስበዋል፡፡ የክልሉ ሀገር ሽማግሌ አልከድር አህመድ በበኩላቸው፣ እንደ ክልል ብቻ ሳይሆን እንደሀገር የገጠመውን የጸጥታ ችግር ለመፍታት የሃይማኖት አባቶች፣ ቤተሰብ፣ ትምህርት ቤት እና መንግሥት የሚጠበቅባቸውን መወጣት እንዳለባቸው አመልክተዋል፡